作者:王績
標題:田家三首
內容:阮籍生涯懶，嵇康意氣疏。相逢一醉飽，獨坐數行書。小池聊養鶴，閒田且牧豬。草生元亮徑，花暗子雲居。倚床看婦織，登壟課兒鋤。回頭尋仙事，並是一空虛。家住箕山下，門枕潁川濱。不知今有漢，唯言昔避秦。琴伴前庭月，酒勸後園春。自得中林士，何忝上皇人。平生唯酒樂，作性不能無。朝朝訪鄉裡，夜夜遣人酤。家貧留客久，不暇道精粗。抽簾持益炬，拔簀更燃爐。恆聞飲不足，何見有殘壺。